Tennise Prantsusmaa lahtiste meesüksikmängu poolfinaali pääses esimesena sakslane Alexander Zverev (ATP 3.), kes alistas kaheksa hulgas hispaanlase Carlos Alcaraze (ATP 6.) 6:4, 6:4, 4:6, 7:6 (9:7).
Esimeses kolmes setis sai otsustavaks ühe servigeimi kaotus. Kahes esimeses oli kaotajaks Alcaraz ja kolmandas mullu Prantsusmaa lahtistel poolfinaali jõudnud, aga seal pidama jäänud Zverev.
Neljandas setis jäi Alcaraz murdega 4:5 taha ja Zverev sai servida matši võidule, aga Alcaraz läks 40-0 juhtima ja võitis selle geimi. Sett kulges kiiresse lõppmängu, mis oli samuti tasavägine, aga lõpuks Zverev võitis teiselt matšpallilt 9:7.
Zverevi esimese servi õnnestumisprotsent oli pisut parem (70 protsenti vs 60 protsenti), aga Alcaraz tegi pisut rohkem äralööke (46:39). Samas oli 19-aastane hispaanlane ka selgelt veaaltim – ta tegi 56 lihtviga Zverevi 34 vastu.
Viiendat korda suure slämmi turniiridel nelja hulka jõudnud Zverevi jaoks oli tegemist esimese võiduga maailma esikümnemängija üle suure slämmi turniiridel. Alcaraz kaotas sel hooajal liivaväljakul alles teist korda.
Ühtlasi sai sakslane revanši mõne nädala eest Rooma turniiril saadud selge 3:6, 1:6 kaotuse eest.
Poolfinaalis ootab Zverevit kas maailma esireket Novak Djokovic või Prantsusmaa lahtiste suurim legend Rafael Nadal (ATP 5.).
Toimetaja: Siim Boikov